ดัชนีเชื่อมั่นนักธุรกิจทรุด เดือนเม.ย.ต่ำกว่าระดับ50
ธปท.เผยดัชนีความเชื่อมั่นทางธุรกิจเดือน เม.ย.หัวปัก คำสั่งซื้อสินค้าลดฮวบ "เชาว์" แนะจับตาหากลดต่อเนื่องอาจฉุดเศรษฐกิจฟื้นช้าลง
4 พ.ค. 2559

ธปท.เผยดัชนีความเชื่อมั่นทางธุรกิจเดือน เม.ย.หัวปัก คำสั่งซื้อสินค้าลดฮวบ "เชาว์" แนะจับตาหากลดต่อเนื่องอาจฉุดเศรษฐกิจฟื้นช้าลง
ธนาคารแห่งประเทศไทย (ธปท.) รายงานดัชนีความเชื่อมั่นทางธุรกิจ (BSI) ล่าสุดเดือน เม.ย.ปีนี้ ปรับลดลงมาอยู่ที่ 49.8 ต่ำกว่าระดับ 50 แสดงว่าเครื่องชี้ของผู้ประกอบการทั้งในภาคการผลิต การค้า บริการ และการเงิน แย่ลง สะท้อนการขาดความเชื่อมั่นต่อภาวะเศรษฐกิจ โดยเดือนก่อนหน้าดัชนีอยู่ที่ 51.5 อย่างไรก็ตาม ดัชนีเดือน เม.ย.ปีนี้ยังดีกว่าเดือนเดียวกันปีก่อนที่อยู่ที่ 45.2 เนื่องจากเทศกาลหยุดยาวช่วงสงกรานต์และกำลังซื้อที่ลดลง
"ดัชนีปรับลดลงตามความเชื่อมั่นของผู้ประกอบการในภาคอุตสาหกรรม โดยเฉพาะกลุ่มยานยนต์ ผลิตภัณฑ์อโลหะ และเครื่องจักรและอุปกรณ์ ที่ปรับลดตามการผลิตและคำสั่งซื้อรวม และส่วนหนึ่งเป็นเพราะวันหยุดยาวในช่วงสงกรานต์ ขณะที่ความเชื่อมั่นของผู้ประกอบการในภาคบริการปรับดีขึ้นตามการท่องเที่ยวที่ปรับดีขึ้นในช่วงเทศกาล" รายงาน ธปท.ระบุ
นอกจากนี้ ผู้ประกอบการยังกังวลเกี่ยวกับคำสั่งซื้อ เห็นได้จากดัชนีที่ลดลงจากเดือนก่อนหน้า โดยดัชนีคำสั่งซื้อรวมลดลงมาอยู่ที่ 48 จาก 52.4 ดัชนีคำสั่งซื้อในประเทศเหลือ 46.7 จาก 51.4 ดัชนีคำสั่งซื้อจากต่างประเทศลดลงมาอยู่ที่ 49 จาก 50.3 คาดว่าเป็นผลจากแรงซื้อโดยรวมลดลง หลังจากก่อนหน้านี้มีมาตรการกระตุ้นมาช่วยทำให้เร่งซื้อไปก่อนหน้านี้มากแล้ว ดัชนีต้นทุนลดลงเหลือ 42.8 จาก 45.5 ดัชนีผลประกอบการลดลงเหลือ 50.7 จาก 51.1 ดัชนีการผลิตลดลงเหลือ 51.8 จาก 53.5 และการจ้างงานลดลงเหลือ 49.7 จาก 50.7
อย่างไรก็ดี  ความเชื่อมั่นในการส่งออกเดือนนี้ปรับดีขึ้นเล็กน้อยจาก 50.9 ในเดือนก่อนหน้าเป็น 51.8 เช่นเดียวกับภาวะดอกเบี้ยของผู้ประกอบการก็เริ่มปรับดีขึ้นจาก 49.4 ในเดือนก่อน เป็น 51.6 สอดคล้องกับดัชนีสภาพคล่องของผู้ประกอบการก็ปรับดีขึ้นจาก 50.4 เป็น 50.6 และดัชนีการได้รับเครดิตจากสถาบันการเงินที่เพียงพอกับความต้องการก็ปรับดีขึ้นจาก 53 เป็น 53.2 เนื่องจากสถาบันการเงินปรับลดดอกเบี้ยเงินกู้
สำหรับดัชนีความเชื่อมั่นทางธุรกิจในอีก 3 เดือนข้างหน้า ผู้ประกอบการส่วนใหญ่ประเมินว่าจะดีขึ้น โดยดัชนีปรับขึ้นจาก 53.6 ในเดือนก่อนเป็น 54.1 ในเดือนนี้ โดยเฉพาะผู้ประกอบการภาคอุตสาหกรรมในกลุ่มอิเล็กทรอนิกส์ ยานยนต์ และปิโตรเคมี ตามองค์ประกอบด้านคำสั่งซื้อ การผลิต และการลงทุนที่คาดการณ์ว่าจะปรับดีขึ้นในระยะต่อไป
ด้าน นายเชาว์ เก่งชน กรรมการ ผู้จัดการ บริษัท ศูนย์วิจัยกสิกรไทย กล่าวว่า ดัชนีเพิ่งแย่ลงเดือนเดียวยังไม่สามารถสรุปได้ว่าเป็นตัวบ่งชี้ชัดเจนว่าเศรษฐกิจจะฟื้นตัวช้าออกไปจากที่คาดว่าครึ่งปีหลังจะฟื้นตัวได้ เพราะโดยภาพรวมเศรษฐกิจยังดีได้จากปัจจัยการเร่งเบิกจ่ายของรัฐและการท่องเที่ยวที่ดีอยู่ อย่างไรก็ดีต้องติดตามต่อไป เพราะหากดัชนีปรับลดลงต่อเนื่องก็อาจจะมีผลต่อการฟื้นตัวของภาพรวมได้